Tienerseun in hof oor man se skietdood in veldLeon Keith Vermeulen (40). (Foto: Facebook) ŉ Sestienjarige seun van Kimberley is in hegtenis geneem vir die moord op Leon Keith Vermeulen wie se liggaam net meer as ŉ week gelede in ŉ veld in die Schmidtsdrift-omgewing in die Noord-Kaap aangetref is. Vermeulen (40), van Carters Glen in Kimberley, het glo ŉ enkele skietwond aan die kop gehad. Kapt. Sergio Kock, polisiewoordvoerder, sê ŉ verbyganger wat in die gebied na sy skape gaan omsien het, het op 28 Maart op Vermeulen se liggaam afgekom. Die gevolglike polisieondersoek het Dinsdag tot die seun se inhegtenisneming in Douglas gelei. Hy het Donderdag in die landdroshof op die dorp verskyn waar hy op borgtog van R500 vrygelaat is. Die Campbell-polisie se ondersoek na Vermeulen se moord duur intussen voort. Charlene Croucamp en Leon Keith Vermeulen. (Foto: Facebook)